Drie polisiebeamptes vas ná hul glo omkoopgeld eis | Maroela Media
Drie Gautengse polisiebeamptes word van onder meer korrupsie aangekla nadat hulle 'n groot bedrag geld van verdagtes geëis het in ruil daarvoor dat hulle nie vir beweerde bedrog in hegtenis neem word nie.
Ao. Charles Mgiba (50), sers. Obed Machevele (36) en sers. Clement Langutelani Mashele (34) het Dinsdag by 'n private woning in Midrand aangeklop en 10 000 Amerikaanse dollar van die verdagtes, wat na bewering verbind word met bedrieglike aktiwiteite, geëis.
Die trio het glo ook op skootrekenaars en selfone beslag gelê voordat hulle die verdagtes in 'n voertuig gedwing het.
Die polisiebeamptes het toe met hulle na 'n vulstasie in Sandton gery waar een van die verdagtes aangesê is om geld by 'n kitsbank te onttrek.
Kapt. Ndivhuwo Mulamu, woordvoerder van die Valke, sê die saak is onmiddellik by die Valke in Germiston aangemeld en die polisiebeamptes is in hegtenis geneem toe hulle die geld in ontvangs geneem het.
Verdere ondersoek het intussen aan die lig gebring dat een van die polisiebeamptes 'n drasak met 'n dienspistool met ammunisie en boeie by die woning agtergelaat het.
Die polisiebeamptes is sedertdien in aanhouding.
Mulamu sê die polisiebeamptes het Woensdag in die Alexandra-landdroshof verskyn op aanklagte van korrupsie, ontvoering en die verlies van 'n vuurwapen weens nalatigheid.
Die verdagtes verskyn weer volgende week in die hof wanneer hulle na verwagting aansoek om borgtog sal doen.
Die Gautengse hoof van die Valke, genl.maj. Ebrahim Kadwa, het intussen die inhegtenisnemings verwelkom.
"Ons doen 'n beroep op die publiek om enige polisiebeamptes wat na bewering betrokke is by kriminele aktiwiteite by die owerhede aan te meld. Dit dien as 'n voorbeeld vir alle misdadigers daar buite dat die publiek moeg is om bedrieg te word deur mense wat veronderstel is om hulle te beskerm."
Dit klink of jy sommer enige persoon as polisie kan aanstel en daar vind geen keuring plaas nie.
Lekker, kry vir julle. Klomp nikswerd BEE trawante!!
As daar gesoek word na onder andere SAPS lede wat omkoopgeld eis, kan daar gerus na Waltloo liksensie kantore gaan kyk word. Mbalula se ekstra R250 is n vulletjie in vergelyking wat ge-eis word om hier gehelp te word.
Die land het een kriminele nes geraak sedert 1994. Roof, moord ,diefstal, verkragting, rampokkery is al wat jy deesdae hoor en lees.